Нов мост над Дунав при Русе и магистрала между Румъния и България край Черно море са част от важните проекти, по които двете държави търсят съвместни инициативи.

Това стана ясно от думите на българския премиер Бойко Борисов след съвместно заседание на българското и румънското правителство във Варна.

Още по темата Между Кайнарджа и Липница: ГКПП вместо един път към нищото 3 окт 2017 15:30 28

Борисов обясни, че втори мост до Русе ще се изгради там, където това е най-лесно за изпълнение. Той допълни, че от там до Букурещ са 45 километра.

Другият проект е за Никопол-Турну Мъгуреле, който е приоритет за двете държави. По темата е възложено проучване колко би струвало изграждане на мост, ЖП линия и високоскоростен път, стана ясно от думите на Борисов.

Друг проект е за магистрала от Констанца през Варна за Бургас с дължина около 200 километра, съобщи БТА.

Борисов обясни, че е оптимист, защото тол системата и концесията на подобни съоръжения ще привлекат инвестиции.

По време на съвместното заседание България и Румъния подписаха няколко документа.

Единият от тях е съвместна декларация между социалните министри за обмяна на информация и опит в областта на младежката заетост, трудовата мобилност, политиките за закрила на детето, здравословни и безопасни условия на труд, равенство на половете и борбата с домашното насилие.

Двете правителства подписаха и документ за взаимна аварийна доставка на енергия от чужбина за осигуряване на системните услуги между енергийните системи на Румъния и България, информира "Фокус".

Бе подписано и споразумение между "Морска администрация" и Румънската морска администрация за предоставяне на достъп на кораби, нуждаещи се от помощ до места за убежища.

Преди съвместното заседание българският и румънският премиер откриха ГКПП Кайнарджа-Липница.